**La cumpăna dintre ani!**

*Caprar Florin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Anul acesta inimile voastre au bătut alături de poeziile mele. Pentru asta vă sunt recunoscător și vă mulțumesc!

S-a mai scurs o picătură

Din oceanul vieții mele,

O întreagă aventură

Pe pământ și printre stele.

V-am cântat iubirea tristă

Rătăcită prin abisuri,

Cu aroma ce persistă

Printre gânduri, printre visuri.

V-am cântat iubirea-n vântul

Ce-a urcat-o printre aștri,

Am pierdut-o în adâncul

Trist, al ochilor albaștri .

Am trimis-o-n fund de mare

Să-și astampare aleanul,

Am lăsat-o în uitare,

I-am scris versuri cu noianul.

În a munților 'nălțime,

Dincolo de norii grei,

Căutând în profunzime

Am găsit-o-n ochii...Ei.

Azi vă spun la revedere,

Vă aștept și-n ceilalți ani

Dacă v-a făcut plăcere.

Sănătate! La mulți ani!

Căprar Florin